open-index/open-wikipedia-markdown huggingface dataset:
Kuressaare vaekoda

**Kuressaare vaekoda** on barokne astmikviiluga hoone (vaekoda) Kuressaare kesklinnas Tallinna tänav 3.

Vaekoda on ehitatud Rootsi ajal 1663. aastal. Vaekojas asusid täpsed tembeldatud kaalud, mis võimaldasid ausat kauplemist.

Vaekoja restaureeris 1982. aastal kaupluseks arhitekt Lilian Hansar.

Hoones on tänapäeval pubi.

## Välislingid
*
Lamatis

**Lamatis** (ladina keeles *decubitus*) on pehmete kudede nekroos, mis tekib vereringe häirete tagajärjel.

Lamatised tekivad tavaliselt nõrga nahaaluse koega kehapiirkondades, näiteks ristluu, lülisamba, puusaluu jms kohal kestva surve mõjul või surve ja hõõrdumise koosmõjul.

Kõige sagedamini tekivad lamatised inimestel, kes ei ole füüsiliselt aktiivsed, näiteks on voodihaiged või ratastoolis. Lamatisi võivad soodustada ka muud asjaolud, näiteks kehv toitumine, naha kestev liigniiskus (näiteks rohke higistamise tõttu), vereringet pärssivad või naha tundlikkust vähendavad haigused. Lamatiste paranemist võivad aeglustada inimese vanus, haigused, suitsetamine ja mõned ravimid. Lamatised on tihti välditavad ja varasel avastamisel kergesti ravitavad, kuid mainitud teguritega inimestel võib see olla keeruline. Voodihaigete puhul on peamine ennetusmeetod inimese regulaarne ümberpööramine, et survet eri kehapiirkondade vahel jaotada ja vahetada.
Fistul

**Fistul** (ladina *fistula* 'toru'; 'vile'; 'pilliroog'; 'veetoru') ehk **uuris** on patoloogiline kitsas kanal, mis ühendab kahte õõnt või haiguskollet kehapinnaga või mõne teise elundiga.

## Viited
Purpurne surm

**"Purpurne surm"** on August Gailiti romaan Joonas Moori elust Varria saarel, mille valitseja on ta isa. Teos ilmus 1924. aastal.

## Välislingid
* Katkend Eesti Kirjandusmuuseum.
* Nigol Andresen. *[http://www.kirmus.ee/erni/pead/24pea09.html August Gailit. Purpurne surm]*. Päevaleht, 17. mai 1924.
Püha õli

**Püha õli** ehk **püha mürr** ehk **krisma**, ka **kriisam** on katoliku, anglikaani, õigeusu ja mõnedes muudes kirikutes liturgiline vahend sakramentide toimetamiseks. Koosneb oliiviõlist ning palsamist, mida piiskop on pühitsenud Suurel Neljapäeval.

## Vaata ka
*mürr

## Viited
Melrose Place

**"Melrose Place"** on aastatel 1992–1999 toodetud USA teleseriaal, mille autor on Darren Star. Sari räägib West Hollywoodi Melrose Place'i nimelise piirkonna elanike igapäevaeludest, omavahelistest suhetest ja skandaalidest. Tegelikult ei ole Melrose Place aga üldse mitte elamupiirkond, vaid seal asuvad antiigikauplused, butiigid, salongid ja kohvikud.

Seriaal oli *[[spin-off]]* Darren Stari populaarsest noortesarjast "Beverly Hills 90210".

Eestis näitas sarja TV3 aastatel 1997–2002.

## Osatäitjad
*Thomas Calabro – Dr. Michael Mancini (1992–1999)
*Josie Bissett – Jane Andrews (1992–1997, 1998–1999)
*Andrew Shue – Billy Campbell (1992–1998)
*Courtney Thorne-Smith – Alison Parker (1992–1997)
*Grant Show – Jake Hanson (1992–1997)
*Doug Savant – Matt Fielding (1992–1997)
*Daphne Zuniga – Jo Reynolds (1992–1996)
*Vanessa A. Williams – Rhonda Blair (1992–1993)
*Amy Locane – Sandy Harling (1992)
*Marcia Cross – Kimberly Shaw (1992–1993, 1994–1997)
*Laura Leighton – Sydney Andrews (1993–1997)
*Heather Locklear – Amanda Woodward (1993–1999)
*Jack Wagner – Dr. Peter Burns (1994–1999)
*Kristin Davis – Brooke Armstrong (1995–1996)
*Patrick Muldoon – Richard Hart (1995–1996)
*Brooke Langton – Samantha Reilly (1996–1998)
*Rob Estes – Kyle McBride (1996–1999)
*Lisa Rinna – Taylor McBride (1996–1998)
*Kelly Rutherford – Megan Lewis (1996–1999)
*David Charvet – Craig Field (1996–1998)
*Alyssa Milano – Jennifer Mancini (1997–1998)
*Linden Ashby – Dr. Brett "Coop" Cooper (1997–1998)
*Jamie Luner – Lexi Sterling (1997–1999)
*John Haymes Newton – Ryan McBride (1998–1999)
*Rena Sofer – Eve Cleary (1998–1999)

## Auhinnad
### Nominatsioonid
**[[Kuldgloobus]]**
* Parim draamasarja naisnäitleja – Heather Locklear (1994, 1995, 1996, 1997)
* Parim telesarja, minisarja või telefilmi naiskõrvalosatäitja – Laura Leighton (1995)

## Välislingid
*
*Melrose Place – SOAPnet
Heather Locklear

**Heather Deen Locklear** (sündinud 25. septembril 1961 Los Angeleses Californias) on Kuldgloobusele nomineeritud USA filminäitleja.

Ta on tuntud eeskätt teleseriaalidest "Dünastia", "T.J. Hooker", "Melrose Place" ja "Spin City".

## Eraelu
Locklear oli aastatel 1986–1993 abielus rokkmuusik Tommy Leega. 1994. aastal abiellus ta ansambli Bon Jovi kitarristi Richie Samboraga, kellega tal on tütar Ava Elizabeth (sündinud 1997). Aprillis 2007 lahutas paar abielu.

## Välislingid
*
*Heather Locklear
Ba

**Ba**, **ba**, **BA** või **B.A.** võib tähendada järgmist:

***[[baarium]]i** keemiline sümbol
***[[Ba (Fidži)|Ba]]**, linn Fidžil
***[[Ba riik]]** Vana-Hiinas
***[[Ba (jumalanna)|Ba]]**, hiina põuajumalanna
***[[Ba (vanaegiptuse usund)|Ba]]** on vanaegiptuse usundis jumala ilming või surnu toonekure kujul.
**[[Bachelor of Arts]]*
*BA, Nõukogude Liidu soomusautod (BA-3, BA-6, BA-9, BA-10, BA-11, BA-20, BA-64)
*B.A. Baracus, A-Rühma tegelane
*BA on Boeingu aktsia tähis New Yorgi börsil
*BA on British Airwaysi IATA-kood
***ba** on baškiiri keele kood standardi ISO 639 järgi.

**Ba** on levinud perekonnanimi Lääne-Aafrikas.
*Amadou Dia Ba (sündinud 1958), Senegali kergejõustiklane
*Bassirou Ba (sündinud 1952), Senegali kabetaja
*Demba Ba (sündinud 1985), Senegali jalgpallur
*Ibrahim Ba (sündinud 1973), Senegalis sündinud Prantsusmaa jalgpallur
*Inday Ba (ka N'Deaye Ba; 1972–2005), Rootsi-Suurbritannia näitleja
*Mariama Bâ (1929–1981), Senegali kirjanik
Pankreatiit

**Pankreatiit** ehk **kõhunäärmepõletik** (*pancreatitis*) võib esineda ägeda või kroonilise vormina. Äge kõhunäärme põletik võib anda erineva kliinilise pildi olenevalt näärmes esinevatest patoloogilistest muutustest. Tekib sagemini vanemas eas tüsedatel inimestel ja rohke alkoholi tarbimise tagajärjel. Soodustavaks teguriks on sapikivitõbi, mõnikord ka trauma.

## Välislingid
* Robert Aps "Elutähtis kõhunääre" Tervistav!/Postimees
Õlitamise sakrament

**Õlitamise sakrament** on õigeusu kirikus sakrament, mida toimetatakse haiguste ravimiseks ja pattude andekssaamiseks.

Sakramendi toimetamisel võitakse inimest püha õliga.
Sapikivitõbi

**Sapikivitõbi** (ladina keeles *cholelithiasis*) on haigus, mille korral sapipõide tekivad kolesteroolist, sapphapetest, bilirubiinist jm tihked kogumikud – sapikivid. Liikuma hakates põhjustavad need kivikesed tugevat valu.
Song

**Song** on mingi elundi või selle osa väljasopistumine ümbritsevatesse kudedesse läbi eralduskelmete. 

Enamasti on tegu kõhuõõne piirkonna songaga. Aga esineb ka ajusonga. 

Songade raviks rakendatakse erinevaid operatiivseid meetodeid. Samuti on kasutusel songavööd.

## Vaata ka
*Kubemesong
Hüdronefroos

**Hüdronefroos** (*hydronephrosis*) on tsüstitaoline moodustis, mis on tekkinud neeruvaagna ülemäärase laienemise ja neerukoe atrofeerumise tagajärjel.

## Välislingid
*Pilt hüdronefroosi anatoomilisest preparaadist ingliskeelses Vikipeedias
Paranefriit

**Paranefriit** on neeruümbrise rakustiku põletik.

Tavalisemateks sümptomiteks on kõrge palavik, külmavärinad, valu, pinge ja paistetus alaseljas.
Merle Jääger

**Merle Jääger** (sündinud 19. oktoobril 1965 Tallinnas) on eesti näitleja ja luuletaja. Ta on kasutanud pseudonüümi **Merca**. Tuntuks on saanud eriti tema punkluuletused.

## Elulugu

Aastal 1983 lõpetas ta Tallinna Kaugõppekeskkooli ja 1988 Tallinna Riikliku Konservatooriumi lavakunstikateedri (13. lend).

Aastast 1988 on ta (pausidega) olnud Vanemuise näitleja. Alates 2006. aastast on ta mänginud igas Tartu Hansahoovi Teatri humoorikas suvelavastuses.

Aastail 1999–2000 teenis ta Eesti Vabariigi Kaitseväes reamehena. Ta on Tartu Kaitseliidu Akadeemilise Malevkonna liige.

Aastast 2000 kuulub ta Eesti Kirjanike Liitu. 

Ta on osalenud mitmes ansamblis.

On kirjutanud mõned luuletused koos Tõnu Trubetskyga, kaks sellist on näiteks luulekogus "Pogo".

Ta oli Wellesto liige.

## Poliitiline tegevus
Ta on Tartu Linnavolikogu liige. 

2014. aasta Euroopa Parlamendi valimistel kandideeris ta Eesti Iseseisvuspartei nimekirjas ja sai 178 häält.

Ta kandideeris Erakond Isamaa nimekirjas 2023. aasta Riigikogu valimistel, kus kogus valimisringkonnas nr 10 (Tartu linn) 312 häält ning ei osutunud valituks.

## Looming
### Luulekogud
*1989 "Merca by air mail"
*1989 "Mercamerka"
*1998 "Vana libu hommik"
*2005 "Hele häärber"
*2007 "Narrivile"

### Raamatud
*2009 "Mees"...

## Tunnustus
* 1988 Voldemar Panso nimeline auhind
* 1996 Draama '96 auhind
* 1997 Ants Lauteri nimeline auhind
* 1999 Eesti Teatriliidu naispeaosatäitja auhind
* 1999 Draama '99 parim naisnäitleja
* 2004 Eesti Teatriliidu naiskõrvalosatäitja auhind
* 2005 Tartu Kultuurikandja auhind (looja)
* 2009 Karl Eduard Söödi lasteluuleauhind ("Mullivesi", kunstnik Piret Mildeberg)
* 2026 Valgetähe V klassi teenetemärk

## Viited


## Välislingid

* Merle Jääger: koole, kurva mõrsija!, Postimees, 13. detsember 2008
* 
* 
*
Oskar Lutsu Palamuse Põhikool

**Oskar Lutsu Palamuse Põhikool** on põhikool Jõgeva maakonnas Jõgeva vallas Palamuse alevikus. 

Kooli aadress on Kooli 2, 49226 Palamuse.

Kool kannab eesti rahvakirjaniku Oskar Lutsu nime, kes on Palamusel sündinud ja seal koolis käinud.

1. septembril 2023 suleti kooli gümnaasiumiosa ja kool muudeti põhikooliks.

## Viited

## Kirjandus
*Riina Mägi, "Magus elu Palamuse Gümnaasiumis", Vooremaa 21. veebruar 2009
## Välislingid
*Kooli koduleht
Aneemia

**Aneemia** (ladina keeles *anaemia*, vanakreeka keeles ἀναιμία *anaimía*) ehk **kehvveresus** on kõige sagedasem erütrotsüütide ehk punaverelibledega seotud häire, mille korral on erütrotsüütide ja/või hemoglobiini sisaldus veres normaalsest väiksem.

Aneemia on tihti mõne muu haiguse tagajärjel tekkinud muutus, mis põhjustab sageli omakorda sekundaarsete kliiniliste tunnuste teket. Samas võib aneemia tekkida ka puuduliku toitumise tagajärjel, kui organism ei saa toidust piisavalt vereloomeks vajalikke aineid.

## Aneemia mõju organismile

Aneemia tagajärjel vähendab vere võime transportida hapnikku kudedesse, põhjustades hüpoksiat ehk hapnikupuudust organismis. Tekkinud hüpoksiale reageerivad peamiselt neerudes asuvad rakud erütropoetiini sünteesimisega. Erütropoetiin põhjustab luuüdis CFU-E rakkude proliferatsiooni ja diferentseerumist proerütroplastideks. Selle tulemusena suureneb veres retikulotsüütide sisaldus ja aneemiat nimetatakse regeneratiivseks. Juhul, kui aneemiale ei järgne luuüdis uute erütrotsüütide tootmist, on tegemist mitteregeneratiivse aneemiaga.

Inimrakkude sõltuvus hapnikust tekitab erinevaid aneemia vorme, põhjustades raskeid kliinilisi probleeme. Hemoglobiini (hapnikku vedav proteiin erütrotsüütides) ülesandeks on hoida keha kudedes ja elundites kindlat hapnikusisaldust.

Morfoloogiliselt klassifitseeritakse aneemiat erütrotsüütide indeksite järgi:
* MCV (*Mean corpuscular volume*) – keskmine erütrotsüüdi maht;
* MCH (*Mean corpuscular hemoglobin*) – keskmine hemoglobiini hulk erütrotsüüdis;
* MCHC (*Mean corpuscular hemoglobin concentration*) – keskmine hemoglobiini kontsentratsioon erütrotsüüdis.

Kolm põhilist aneemia klassi on
*liigsest verekaotusest (hemoraagia ehk verejooks) tingitud aneemia; 
*liigsest verekudede lagunemisest (hemolüüs) tingitud aneemia;
*erütrotsüütide puudusest tingitud aneemia (ebaefektiivne vereloome).

## Aneemialiigid

* Rauavaegusaneemia
* Kroonilisest haigusest tingitud aneemia
* Megaloblastiline aneemia
* B<sub>12</sub>-vitamiini puudusest tulenev aneemia
* Pernitsioosne aneemia
* Foolhappe vähesusest tulenev aneemia
* Hemolüütiline aneemia
* Immuunne hemolüütiline aneemia
* Idiopaatiline autoimmuunne hemolüütiline aneemia
* Ravimitest tingitud immuunne hemolüütiline aneemia
* Aplastiline aneemia
* Sirprakuline aneemia

## Aneemia veterinaarias

Regeneratiivsed aneemiad on järgmised.
***Verekaotusaneemia** võib olla äge või krooniline.
**Ägeda verekaotuse põhjuseks võivad olla traumad, kirurgilised menetlused, maohaavandid, kasvajad, äge hematuuria jm.
**Kroonilise verekaotuse põhjuseks võivad olla äge siseparasiitidest põhjustatud invasioon, veritsus soolestikus jm.
***Hemolüütiline aneemia**
**Immuunvahendatud hemolüütiline aneemia
**Infektsioonid (FeLV, babesioos, hemoplasmoos jt)
**Pärilikud erütrotsüütide defektid
**Erütrotsüütide toksilised ja oksüdatiivsed kahjustused
**Mikroangiopaatiline hemolüütiline aneemia

## Vaata ka
*makrotsütoos

## Viited

## Välislingid
* Aneemia on seisund, kus organismis on hapnikupuudus
Tromb (meditsiin)

**Tromb** veresoones vere hüübimisest tekkinud klomp. Tromb võib asuda ka südameõõnes. Trombi tavaline põhjus on endoteeli vigastus, näiteks ateroskleroosi sisselõike tõttu. Trombid tekivad sagedamini jalaveresoontes.

Trombi tekkeks peab kombineeruma nn Virchowi triaad:
*Veresoone või südame sisekesta vigastus. Sagedamini tekivad veresoone sisekesta vigastused.
*Verevoolu turbulentne kuni väga aeglane voolamine antud piirkonnas. Sobib ka vere paigalseismine.
*Vere hüperkoagulatsioon ehk vere võime ülemääraselt hüübida

Tromb elupuhune verehüüve veresoones või südameõõnes. Tromb on alati kinnitunud sisekesta (seina) külge. See on ka põhjuseks, miks verejooks peatub. Trombi tekkel on aluseks verevoolu aeglustumine, mille tulemusel vere vormelemendid kleepuvad kokku. Teiseks põhjuseks võib ka olla veresoone seina vigastus. Soodustavad veel põletikulised protsessid ja vere hüübivuse tõus. Trombid võivad olla seinapidised  ummistavad.
Douglas Coupland

**Douglas Coupland** (sündinud 30. detsembril 1961) on inglise keeles kirjutav Kanada kirjanik ja stsenarist. 

Douglas Coupland sündis Saksamaal Kanada sõjaväebaasis. Neli aastat hiljem kolis pere Vancouverisse, kus kirjanik siiani elab. Ta on õppinud kunsti Vancouveris, Sapporos ja Milanos ning juhtimist Hawaiil ja Jaapanis. 

1986. aastal alustas ta ajakirjadele kaastöö tegemist ning 1989. aastal ilukirjanduse kirjutamist. 

Tema läbilöögiteos oli romaan "Generation X: Tales for an Accelerated Culture" (1991), mis kirjeldas Ameerika unelmasse usu kaotanud postmodernse põlvkonna ängistust. Romaani pealkirjast pärinev väljend *Generation X* (X-põlvkond) muutus meedias lööksõnaks, nagu ka Couplandi loodud uudissõna *[[McJob]]*, mis tähistas madala staatuse, väikse palga ja piiratud karjäärivõimalustega tööd teenindussektoris. 

## Teoseid
### Romaanid
*"X-generatsioon: lood kiirenduskultuurile" ("Generation X: Tales for an Accelerated Culture", 1991) 
*"Shampoo Planet" (1992) 
*"Life After God" (1994) 
*"Microserfs" (1995)
*"Tüdruksõber koomas " ("Girlfriend in a Coma", 1998) 
*"Miss Wyoming" (2000) 
*"All Families Are Psychotic: A Novel" (2001) 
*"God Hates Japan" (2001)
*"Hey Nostradamus!" (2003)
*"Eleanor Rigby" (2004)
*"JPod" (2006) 

### Stsenaariumid
*"Douglas Coupland: Close Personal Friend" (1996) 
*"September 10" (2004) 
*"Inside the Light" (2005) 
*"Souvenir of Canada" (2005) 
*"Everything's Gone Green" (2006)

## Välislingid
*Kirjaniku koduleht
* 
*Douglas Coupland's NY Times Blog: Time Capsules
Regeneratsioon

**Regeneratsioon** ehk **taasteke** on organismi osade (nt elundite ja kudede) taastumine või uuenemine. Regeneratsioon on morfogeneesi erijuhtum. Praktiliselt kõik paranemised kulgevad regeneratsiooniga.

## Vaata ka
*Morfogenees

## Viited
Mirek Topoláneki valitsus

Mirek Topolánek on olnud kahe valitsuse peaminister:
***[[Mirek Topoláneki esimene valitsus]]**
***[[Mirek Topoláneki teine valitsus]]**
Struuma

**Struuma** ehk **hõõtsik** (ladina keeles *struma*) on osadel loomadel, sh inimestel esineda võiv püsiv suurenenud kilpnääre või kilpnäärmekude, mis on patogeneesist või kilpnäärme funktsionaalsest seisundist sõltumatu.

Struuma põhjuseid on mitmeid, sh joodipuudus organismis. Selle ennetamiseks lisatakse tänapäeval köögisoolale joodi.

## Klassifikatsioon

Struuma liigitusi on mitmeid. 

**struma aberrans* - lisakilpnäärme suurenemine;
**struma adenomatosa* - adenoomi sisaldav kilpnääre:
**struma atoxica* - mittemürgine hõõtsik;
**struma basis linguae* - keelepõhimikuhõõtsik;
**struma colloides* - kolloidne hõõtsik;
**struma congenita (dyshormogenica)* - kaasasündinud hormooni sünteesihäirest tekkinud hõõtsik;
**struma diffusa* - difuusne hõõtsik;
**struma endemica* - endeemne struuma;
**struma familialis* - pärilik hõõtsik;
**struma Hashimoto*;
**struma hyperplastica* - epiteelirakkude hüperplaasiaga hõõtsik;
**struma lingualis* - keelehõõtsik;
**struma maligna* - pahaloomuline hõõtsik;
**struma medicamentosa* - ravimitest tekkinud hõõtsik;
**struma multinodularis* - paljusõlmeline hõõtsik;
**struma ovarii* - munasarjahõõtsik;
**struma retrostenalis* - rinnakutagune hõõtsik;
**struma Riedel* - Riedeli tür(e)oidiit;
**struma simplex* - lihthõõtsik;
**struma toxica* - mürgine hõõtsik;
**struma toxica nodosa* - mürgine sõlmeline hõõtsik;
**struma uninodularis* - ainusõlmeline hõõtsik.

## Ajaloolist
* 1600 eKr – püüdsid hiinlased struumat ravida spetsiaaselt töödeldud käsnade ja vetikatega;
* 15 pKr – kirjeldas Celsus esimesena kaela kasvajat. Plinius püüdis struuma epideemia ajal Alpide piirkonnas kasutada samu ravivahendeid kui hiinlased varem;
* 150 pKr – soovitas Vana-Rooma arst ja anatoom Galenos struuma raviks põletatud käsnasid;
* 1475 – kirjeldas Wang Hei kilpnääret anatoomiliselt ja soovitas struuma raviks kuivatatud kilpnääret.

## Viited

## Veebiallikad
Hüpotüreoos

**Hüpotüreoos** ehk **kilpnäärme alatalitlus** on kilpnäärme haigusseisund, mille endokrinoloogiliseks tunnuseks on nimetatud näärme vaegtalitlust. See tähendab, et kilpnääre toodab normist vähem hormoone: türoksiini, trijoodtüroniini ja kaltsitoniini. Selle tulemusel aeglustuvad organismis kõigi elundite funktsioonid ja ainevahetus.

Hüpotüreoosil on mitmeid vorme, nende tekkemehhanisme ei tunta, nii võib tulevase ema rasedusaegne antitüreoidse toimega ainete (kilpnäärme talitlust pärssivad preparaadid) tarbimine pärssida loote kilpnäärmehormooni produktsiooni ning põhjustada emakasisest hüpotüreoosi. 

## Vaata ka
* Kaasasündinud kilpnäärme alatalitlus

## Välislingid
* Siim Sepp, Florese inimene oli hoopis kretiin?, 29. september 2010
Objektiiv

**Objektiiv** (lad *objectus* ese) on optikariista osa, mis on pööratud võtte- või vaatlusobjekti poole ning tekitab objekti tõelise või näilise kujutise. Objektiiv võib koosneda läätsedest, peeglitest või nende süsteemist. Objektiiviga tekitatud kujutis projitseeritakse ekraanile (projektor) või valgustundlikule pinnale (kaamera), või siis vaadeldakse seda okulaari vahendusel (binokkel, mikroskoop, pikksilm). 

Kaameraobjektiivi peamised tunnussuurused on fookuskaugus, valgusjõud, lahutusvõime ja pildinurk. Pildinurga järgi eristatakse lainurk-, normaal- ja teleobjektiive.
Kooma

**Kooma** on üldine või koldeline kesknärvisüsteemi kahjustus (tavaliselt raske trauma tagajärjel), millega kaasneb teadvuse ja reflekside kadu ning elutähtsate funktsioonide häire. Ajutraumade diagnostika ja ravi käigus võidakse kooma ka kunstlikult esile kutsuda, et kannatanule paranemiseks aega ja puhkust anda.

## Välislingid
* Karen Weintraub, Man Partly Wakes From 15-Year Vegetative State—What It Means, National Geographic, 25 september 2017
Laengsidestusseadis

**Laengsidestusseadis** ehk **CCD** (lühend inglise k sõnadest *Charge Coupled Device*) on pooljuhtstruktuuriga elementidest  maatriks, s.o ridade ja veergudena korrastatud kogum. Niisuguse maatriksi eriomaduseks on võimalus elektrilaenguid järgemööda ühest elemendist teise üle kanda. Kuna iga laengu suurus kujutab endast teatava väärtusega informatsiooni, siis kandub info elementide kohta laengupakettidena samm-sammult seadise väljundisse.

Laengsidestusseadise töötasid välja USA uurimis- ja arenduskeskuse Bell Laboratories teadlased Willard Boyle ja George E. Smith 1969 aastal (Nobeli füüsikaauhind 2009). Algselt oli see seadis mõeldud andmesalvestuse otstarbeks. Edasise uurimise käigus selgus, et valgustundlike elementidega seadist saab kasutada optilise kujutise muundamiseks elektrisignaaliks. Töötati välja CCD-pildisensor, mis tegi muuhulgas võimalikuks digikaamera loomise.

CCD-sensoris on valgustundlikeks elementideks sisemisel fotoefektil põhinevad fotodioodid. Iga diood genereerib elektrone vastavalt teda tabavate valguskvantide arvule; niisiis tekitab iga element tema valgustatusega võrdelise elektrilaengu. CCD-sensorites jääb elemendi ‒ piksli ‒ küljepikkus enamasti vahemikku 1,4&nbsp;µm kuni 27&nbsp;µm.

Niisuguse fotoelektrilise seadise aukjuhtivusega räniplaadil on optiliselt läbipaistev ränidioksiidist (SiO2) isoleerkiht ja sellel läbipaistvad elektroodid. Laengute edasikandmine toimub siin kolmes järgus ehk faasis:

*1. faas: pinge +V on rakendatud ainult esimesele elemendile ja elektroodi alla moodustub potentsiaalilohk, millesse kogunevad laengud;
*2. faas: pingestatakse ka teine element, mille tulemusena laengud jagunevad võrdselt kahe elemendi vahel (sest teatavasti samanimelised laengud tõukuvad);
*3. faas: esimeselt elemendilt lülitatakse pinge välja (0 V), mistõttu kõik laengud "veerevad" teise elemendi all kujunevasse potentsiaalilohku; laengupakett ongi ühe sammu edasi astunud.

Elektroodide pingestamine toimub taktgeneraatori rütmis, kusjuures taktsagedus võib ulatuda megahertsidesse. Niiviisi nihkuvadki pildielementide valgusinfot kandvad laengupaketid ridade ja kaadrite kaupa edasi sensori väljundisse.

Laengsidestuse põhimõttel info edastamist rakendatakse peale foto- ja videokaamerate ka mitmetes muudes seadmetes, nagu skanner, optiline hiir, digitaalfilter jm.

## Vaata ka
*CCD-sensor 
*Pildisensor

## Välislingid
* What is a CCD?
Haruki Murakami

**Haruki Murakami** (jaapani 村上春樹 *Murakami Haruki*, sündinud 12. jaanuaril 1949) on Jaapani kirjanik.

Tema mõlemad vanemad olid kirjandusõpetajad. Murakami kasvas üles tihedas kontaktis Lääne kirjanduse, muusika ja popkultuuriga; need on tugevasti mõjutanud tema loomingut, mis erineb oma argise ja kõnekeelele lähedase stiili poolest traditsioonilisest Jaapani ilukirjandusest. Ta töötas plaadipoes ja pidas Tōkyōs 1974–1981 koos oma naisega džässibaari, hiljem on ta elanud Ameerika Ühendriikides ja töötanud õppejõuna.

Murakami on kirglik maratonijooksja ja triatleet, ehkki jooksmisega hakkas ta tegelema alles 33-aastaselt. 23. juunil 1996 lõpetas ta oma esimese ülipikamaajooksu, 100-kilomeetrise jooksu ümber Saroma järve Hokkaidol.

Murakami esikromaan "Kuula tuule laulu" ilmus 1979. aastal. Tuntuks sai ta 1987. aastal ilmunud romaaniga "Norra mets". Kokku on temalt ilmunud neliteist romaani, arvukalt lühijutte ja tõlkeid. 2009. aastal ilmus romaan "1Q84".

Murakami kirjanduslike mõjutajatena on nimetatud Jerome David Salingeri, Franz Kafkat, Truman Capote'i jt.

## Tunnustus
* 2006 Franz Kafka auhind
* 2007 Jeruusalemma auhind

## Eesti keeles ilmunud teosed
* "Lõuna pool piiri, lääne pool päikest", Eesti Raamat 2003. Tõlkinud Kristina Uluots, ISBN 9985-65-395-5
* "Norra mets", Varrak 2006. Tõlkinud Kati Lindström, ISBN 9985-3-1189-2
* "Kafka mererannas", Varrak 2008. Tõlkinud Kati Lindström, ISBN 9789985315910
* "Elevant haihtub", Varrak 2011. Tõlkinud Margis Talijärv, ISBN 9789985323236
* "1Q84" (I-II osa), Varrak 2013. Tõlkinud Margis Talijärv, ISBN 9789985329030
* "1Q84" (III osa), Varrak 2014. Tõlkinud Margis Talijärv, ISBN 9789985332122
* "Värvitu Tazaki Tsukuru ja tema palverännaku aastad", Varrak 2016. Tõlkinud Margit Juurikas, ISBN 9789985332368
* "Tantsi, tantsi, tantsi", Varrak 2020. Tõlkinud Margit Juurikas
* "Millest ma räägin, kui ma räägin jooksmisest", Varrak 2021. Tõlkinud Margis Talijärv, ISBN 9789985351901
* "Komtuuri tapmine", Varrak 2021. Tõlkinud Margit Juurikas, ISBN 9789985352472
* "Ainsuse esimene isik", Varrak 2023. Tõlkinud Maret Nukke.
* "Linn ja tema muutlikud müürid", Varrak 2025. Tõlkinud Maret Nukke.

## Välislingid

* Haruki Murakami Ulmekirjanduse BAASis
* Hanami Web - Haruki Murakami (inglise keeles)
* Haruki Murakami koduleht
* Jan Jõgis-Laats. Murakami nõuab lugejalt sihikindlust, EPL, 14. november 2008
* Murakami uus teos on meeletult edukas, EPL, 6. juuni 2009
* Haruki Murakami "Komtuuri tapmine": eksirännakul Jaapani vaimumaailmas, ERR, 19. jaanuar 2022
Dag Hartelius

**Dag Hartelius** (sündinud 8. novembril 1955 Härnösandis) on Rootsi diplomaat. Ta oli aastatel 2003–2008 Rootsi suursaadik Eestis.

Hartelius oli 1986–1987 Rootsi konsul Leningradis, seejärel 1987–1989 Rootsi saatkonna esimene sekretär NSV Liidus Moskvas ja 1989–1991 Rootsi saatkonna esimene sekretär Saksamaal Berliinis. 1991–1994 oli ta Rootsi välisministeeriumi Kesk- ja Ida-Euroopa osakonna direktori asetäitja. 1994–1997 oli ta Rootsi saatkonna poliitikaosakonna nõunik Londonis. 1997–1999 oli ta New Yorgis asuva Euroopa julgeolekuga tegeleva instituudi EastWest Institute asepresident. Seejärel naasis ta Rootsi välisministeeriumi Kesk- ja Ida-Euroopa osakonna direktori kohale, kus töötas 4 aastat. 2003–2008 oli ta Rootsi suursaadik Eestis ja 2008–2010 Rootsi suursaadik Poolas. Aastatel 2010–2013 oli Dag Hartelius Rootsi alaline esindaja Euroopa Liidu juures Brüsselis. Alates novembrist 2013 on ta Rootsi signaalluureagentuuri Försvarets Radioanstalt peadirektor.

## Tunnustus

* 2008 Maarjamaa Risti I klassi teenetemärk
*2008 Johan Skytte medal
* 2009 Eesti Kaubandus-Tööstuskoja I klassi aumärk

## Isiklikku
Hartelius on abielus. Tal on 3 poega.

Dag Hartelius osales 2007. aastal Kanal 2 saates "Tantsud tähtedega", kus tema partner oli Kristina Tennokese . Ta jõudis viiendale kohale.

## Viited

## Välislingid
*Rootsi suursaadik liitub Kanal 2 tantsusaatega 
*Dag Hartelius: vene keel sillutas tantsiva suursaadiku tee Eestisse
*Dag uskumatu mõmmik, Arter, 10. november 2007
*Dag Hartelius: Eesti oli nagu hea sõpruskond, Maaleht, 10. juuli 2008
*Argo Ideon. Poola õnnetuse sümboolsus on võrreldav Estonia huku omaga, Postimees, 13. aprill 2010
*Dag Hartelius, miks te meie järele luurate? Eesti Ekspress, 19. detsember 2013
Julius Bobinger

**Julius Bobinger** (sündinud 15. märtsil 1944 Münchenis) on Saksamaa diplomaat.

Ta on õppinud inglise ja germaani filoloogiat.

Ta on töötanud diplomaadina Iraagis, Elevandiluurannikul ja Kreekas.  

Aastatel 2005–2009 oli ta Saksamaa suursaadik Eestis.

## Tunnustus
*2009 Maarjamaa Risti I klassi teenetemärk
Somaali poolsaar

**Somaali poolsaar** ehk **Aafrika Sarv** on kolmnurkse kiilu kujuline poolsaar Aafrika mandri idaosas Adeni lahe ja India ookeani vahel. 

Poolsaart piiritletakse erinevalt. Kitsamas mõttes hõlmab see umbes 750 000 km2. Poolsaare rannikualad kuuluvad Somaaliale, keskosa (Ogaden) Etioopiale. Poolsaare ligikaudne läänepiir on Berbera ja Garacadi vaheline joon. 

**[[Aafrika Sarv]]est** kõneldes võidakse silmas pidada ka suuremat ala, mis hõlmab Etioopia, Eritrea, Djibouti ja Somaalia (sealhulgas faktiliselt iseseisvad Puntland ja Somaalimaa). Mõnikord arvatakse hulka isegi Sudaan ja Keenia (vahel osaliselt). 

Sarve tipus on 275 m kõrgune kalju Caseyri neem, mida mõnikord nimetatakse Aafrika mandri kõige idapoolsemaks punktiks. Sellest kaljust lõuna pool on Aafrika mandri idapoolseim punkt Xaafuuni neem (51°23' E). Tipu lähedal on Sokotra saared.

Poolsaar asetseb Aafrika laamal. 

Somaali poolsaarel on mitmekesine reljeef, kuid domineerivad põhjaosa kurdpangasmäed (kuni 2408 m), mis lähevad üle India ookeani suunas astanguliselt madalamaks muutuvateks platoodeks. Poolsaarele ulatub Somaali kõrgustiku (900–2100 meetrit merepinnast) idaosa. Ainult poolsaare lõunaserval esineb madalikke. 

Poolsaart katavad savannid, kuivalembesed metsad ja kõrbetaimkate. Rannikul on poolkõrb. Madalikud on kuivad, hoolimata lähedusest ekvaatorile, sest troopilised mussoonid, mis toovad hooajalist vihma Sahelile ja Sudaanile, puhuvad läänest ja on Somaali poolsaarele jõudes juba tühjaks sadanud. Paljudes Somaalia piirkondades on vihm ainus veeallikas. Seevastu Etioopia lääne-ja keskosas ning Eritrea lõunaosas on mussoonvihmad rängad ja sademete hulk seal võib ületada 2000 mm aastas. Idarannikul esineb tugev süvaveekerge ja tuuled puhuvad piki rannikut, mistõttu mõnes sealses paigas on aastas sadanud ka kõigest 51 mm. Poolsaare lõunaosas domineerib Somaali kõrb.

Punase mere rannik on üks kõige kuumemaid maailmas: selle keskmine õhutemperatuur on juulis 41 °C ja jaanuaris 32 °C. Mägedes on temperatuurid madalamad.

## Viited

## Välislingid
*Somaali poolsaare satelliidipilt 5600x7200 px
Anthony Quinn

**Anthony Quinn** (**Antonio Rudolfo Oaxaca Quinn**; 21. aprill 1915 – 3. juuni 2001) oli mehhiko-iiri päritolu USA filminäitleja, kes on pälvinud kahel korral parima meeskõrvalosatäitja Oscari. Meeskõrvalosatäitja Oscarid on ta pälvinud filmide "Viva Zapata!" (1952) ja "Elujanu" (1956) eest.

Aastal 1987 anti talle Cecil B. DeMille'i nimeline elutööauhind.

Anthony Quinni poeg Francesco Quinn oli samuti filminäitleja.
Mootorsaag

**Mootorsaag **on tööriist puude langetamiseks, laasimiseks, järkamiseks ja puidu töötlemiseks puusepatöödel.

Mootorsaage valmistatakse kahetaktilise bensiinimootoriga (mootori töömaht 30–120&nbsp;cm3, 1–10 hj võimsusega) või elektrimootoriga mille tööpinge on üldjuhul 230 V. Elektrimootoriga kettsaagi nimetatakse sageli lihtsalt kettsaeks.

Mootorsae tööorganiks on juhtplaadil, mida mõõdetakse tollides või sentimeetrites (pikkusega 30–150&nbsp;cm), liikuv lõikehammastega saekett sammuga 0,325, 0,375 või 0,404 tolli. Keti lõikehammaste profiil on kasutusvaldkonniti erinev, samuti juhtplaat, mis võib olla pöörleva otsatähikuga või ilma.

## Ajalugu
Esimene mootorsaega sarnanev vahend pärineb aastast 1830, selle leiutajaks oli saksa ortopeed Bernhard Heine. Ta leiutas selle aparaadi, et lõigata hõlpsamalt luid. Esimesed mehhaniseeritud mootorsaed pärinevad 19. sajandi lõpust ja esimesed kaasaskantavad mootorsaed 1920. aastatest. Esimesed masstootmisse jõudnud saed olid rasked ja kohmakad ning vajasid tavaliselt kahte operaatorit.

## Tuntud tootjaid ja brände

Stihl, Husqvarna, Jonsered, Partner, Dolmar alias Makita, Solo, Echo, Emak alias Oleo-Mac, Shindaiwa, Tanaka, Stiga.

## Pildid

Fail:Bundesarchiv Bild 101I-307-0757-23A, Italien, Baumfällen.jpg|Kahe mehe mootorsaag
Fail:Chainsaw.arp.750pix.jpg|Bensiinimootoriga mootorsaag töös
Fail:Chainsaw blade.jpg|Mootorsae kett lähivaates


## Vaata ka
*saag
*metsandus
*palkmaja
*palkmööbel

## Viited
Trimmer (tööriist)

**Trimmer** on  elektrimootoriga või kahetaktilise bensiinimootoriga (20…65&nbsp;cm3), pika ülekandevõlli otsas pöörleva lõikemehhanismiga, kantav tööriist peenvõsa, rohttaimede ja muru niitmiseks. Trimmeri lõikeorganiks on kas jõhv, lõikenuga või lõikeketas.

Suurema mootori ning ketassaega trimmereid nimetatakse võsalõikuriteks. Nendega saab ka langetada kuni 15&nbsp;cm jämedusi puid.

Tuntumad brändid:
* Stihl 
* Husqvarna
* Jonsered
* Partner 
* Dolmar alias Makita
* Solo 
* Echo 
* Emak alias Oleo-Mac 
* Shindaiwa 
* Tanaka
* Stiga
Pediküür

**Pediküür** (ladina keeles *pedis* 'jala', *cura* 'hool, hoolitsus') on jalgade, sealhulgas ka varbaküünte protseduur mille käigus tehakse jalad ja küüned korda. Sinna alla kuulub jalgade raspeldamine kas raspli või aparaadiga. Hoolduse käigus korrastatakse kannad, tallad ning muud sarvestunud kohad. Küüned lõigatakse sobivasse pikkusesse.  Tehnikud eelistavad sirgeid aga äärtest ümaraid küüsi. 

Eelistatakse pediküür teenust koos küünelaki või geellakkimisega. 

Kas teadsid, Tänapäeval eelistatakse sõna pediküürile **jalahooldus.**

## Ravipediküür
**Ravipediküüri** ehk **meditsiiniline pediküür** ehk **probleemsete jalgade hooldus**. Ravipediküüris reeglina ei lakita küüsi vaid keskendutakse probleemsetele kohtadele. 

## Esteetiline pediküür
**Esteetiline pediküür** ehk **ilupediküür** ei ole oma nime poolest tuntud. Siin all mõeldakse mitte probleemsete jalgade hooldust. 

## Erinevad jalahoolduste liigid
Spaapediküür  - Sisaldab veeprotseduure. Teenuse alguses on kuni 10min jalavann, mis on rikastatud erinevate sooladega. Järgneb põhjalik algade ja küünte korrastamine. Vastavalt valitud teenusele kaetakse küüned kas küünelaki või geellakiga. Teenus lõpetatakse jalgade koorimise ja kerge massaažiga ning kreemitatakse. 

Klassikaline pediküür - Spaapediküürist eristab klassikat, et teenuse lõpus puudub jalgade koorimine.  

Kuiv pediküür aka kuiv aparaadipediküür - viiakse läbi alati aparaadiganing teenuse alguses ei tohi jalad saada märjaks seeläbi ei toimu jalavanni kuna muidu jalavann pehmendab nahka ja kalluse eemaldus on raskendatud. 

Varvaste geellakkimine - varvaste geellakk on nagu nimigi ütleb, ainult varvaste geellakkimine. Selles protseduuris ei tehta kandu ega jalgu korda. 

## Vaata ka
*Maniküür
Pedikuloos

**Pedikuloos** ehk **täitõbi** on täide esinemine peas, kehal, riietel või kubemes.

Pedikuloos võib esineda peaaegu kõigil soojaverelistel loomaliikidel (näiteks imetajatel ja lindudel), sh inimesel. 

Inimese puhul mõeldakse täitõve all mõnikord kitsamalt peatäitõbe (ladina keeles *pediculosis capitis*) ehk peatäide esinemist peas ja juustes. Peale selle eristatakse riidetäitõbe (*pediculosis corporis*) ja kubemetäitõbe (*pediculosis pubis*).

Koduloomadest on pedikuloos kõige sagedasem veistel.
Pediaatria

**Pediaatria** (kr παῖς *pais* 'laps' + ἰατρός *iatros* 'arst, ravitseja') on lastehaigusi käsitlev arstiteaduse haru. Lastehaigustega tegelev arst on pediaater.

Pediaatria haru on neonatoloogia, mis tegeleb vastsündinutega.
Roos

**Roosideks** nimetatakse roosõieliste sugukonda kibuvitsa perekonda (*Rosa*) kuuluvaid, looduslikult esinevatest kibuvitsaliikidest aretatud dekoratiivtaimi.  

Tavaliselt mõeldakse **roosi** all kibuvitsa kultuurteisendit või sorti. Roose kasvatatakse ilutaimena.

Rooside kroonlehtedest toodetakse roosiõli. Mitmed kultuursordid ei anna vilju, sest kroonlehtede tiheda paigutuse tõttu jäävad õied viljastumata. Roose paljundatakse sordipuhtuse säilimise nimel vegetatiivselt, kuid kuna eri liigid ja hübriidid ristuvad kergesti, siis uute sortide saamise eesmärgil ka generatiivselt.

Roosisorte on registreeritud umbes 25 000, need sordid on jaotatud umbes 50 sordirühma. Enim kasvatatakse 8000 – 10 000 roosisorti.

## Sordirühmi
*Looduslikud liigid
*Vanad roosid ehk ajaloolised sordid
Modernsed sordid:
*Floribundroosid
*Polüantroosid
*Teehübriidroosid
*Väikesed põõsasroosid, sh pinnakatteroosid
*Põõsasroosid

* Roniroosid
*Miniatuurroosid e kääbusroosid

## Eestlaste järgi nimetatud roose
1939. aastal pühendati esimene eestlasele aretatud roosisort president Konstantin Pätsile. Selle kreemikaskollaste õitega roosi nimeks pandi „Staatspräsident Päts“, sordi aretas Christoph Weigand Saksamaalt.

1968. aastal aretas tollane Eesti NSV Teaduste Akadeemia president Johan Eichfeld geraaniumpunaste õitega teehübriidroosi „Friedebert Tuglas“.

Roosikasvataja Mart Ojasalu on oma roosisorte nimetanud tuntud eestlaste järgi. 1990. aastate lõpust pärineb kuldkollane „Mati“ ehk „Mati Nuude“, 1992. aastast merevaigukollane „Peaminister Savisaar“, 2007. aastast veripunaste rosettõitega põõsasroos „Marie Under“, 2008. aastast pühendatud tumeroosade õitega roos „Ilon“ ehk „Ilon Wikland“. 2021. aastal nimetati Anett Kontaveidi auks roosisort "Anett" (aretajad Mart ja Mari Ojasalu).

## Vaata ka
* rodoloogia

## Viited

## Välislingid
* Reaalsete isikute järgi nimetatud roosisortide nimekiri
* Huvitavaid fakte rooside kohta
Amortisaator

**Amortisaator** on tõuke- või löögileevendi  –seade, mis vähendab tõuke- ja löögijõudu ning sellest tulenevat vibratsiooni või õõtsumist. 

Autodel parandab amortisaator rataste haarduvust teekattega, mille tõttu paraneb ka auto juhitavus. Kodutehnikas kasutatakse amortisaatoreid näiteks pesumasinates, kus need aitavad leevendada trumli suurel pöörlemiskiirusel  tekkivat tsentrifugaaljõust tingitud  vibratsiooni.

## Autode amortisaatorid

### Kakstoruamortisaator

Amortisaatori väliskorpuse ehk reservuaari sees asub töösilinder, milles liigub kolb. Silinder on täidetud hüdraulikaõliga. Väliskorpuse ja töösilindri vahele jääv vaheruum (vahekamber ehk kompensatsioonikamber) võtab vastu õli, mis kolvivarda sisenemisel silindrisse välja tõrjutakse, ja tagastab selle kolvi tagasiliikumisel. Tõmbeetapil (kolvi ülesliikumisel) on summutusjõud suurem, sest õli surutakse läbi kolviklapi väiksemate avade.

### Ükstoruamortisaator

Ühetoruline süsteem toimib sarnaselt kahetorulisega, kuid selles ei kasutata välist reservuaari, vaid mahumuutustest tulenevad probleemid lahendatakse töösilindri sees. Õli, mille kolvivarras välja tõrjub, ei pumbata eraldi kesta, vaid sellele tekitatakse ruumi silindri põhjas asuva ujukkolvi nihkumisega. See liikuv vahesein eraldab õli ja gaasikambrit. Gaasikambris olev surve all lämmastik surutakse kolvi sisenemisel kokku ning see toimib dünaamilise põhjana, mis kompenseerides siserõhu muutusi.
Lapsus

**Lapsus** (ladina *lapsus*)  ehk **vääratus** on kogemata tehtud viga ehk komistus ehk (tahtmatu) eksimus.

Vääratuste indeksiaalsele sisule ja selle uurimisele pööras suurt tähelepanu Sigmund Freud. Inglise keelde on Freudi uurimustest jäänud ka üks konkreetne jälg: väljend keelevääratuste kohta "Freudian slip". 

Kõneldakse mitmest erinevast vääratusest:
**lapsus linguae* – keelevääratus
**lapsus calami* – sulevääratus 
**lapsus clavis* – trükivääratus
**lapsus manus* – käevääratus
**lapsus memoriae* – mäluaps

## Välislingid
*EKI, lapsus
Dorsaalsus

**Dorsaalsus** on selgmine, selja poole jääv paiknemine. Sõna "dorsaalne" kasutatakse elundite ja nende osade topograafilis-anatoomilisel kirjeldamisel.

## Vaata ka
*ventraalsus
Haavand

**Haavand** on nekroosist tekkiv kattekoe defekt, mis võib ulatuda ka sügavamatesse kudedesse.

Kõige sagedamini esinevad haavandid jalgade nahal või seedeelundite sisepinnal.

## Vaata ka
*Haav
Kõrv

**Kõrv** on selgroogsete elund, mille ülesanne on registreerida keskkonna lainelisi võnkumisi. Ümbritseva keskkonna tajumist kõrvadega nimetatakse kuulmiseks. Koos saadud signaalide analüüsimisega tegeleva närvivõrgustiku osaga moodustavad kõrvad kuulmissüsteemi.

Keskkonnana tulevad arvesse kas õhk (maismaa loomadel) või vesi (veeloomadel).

Kõrvad on tavaliselt paariselundid. See aitab tuvastada heliallika asukohta ja liikumist ruumis.

## Inimese kõrv
Kõrv on tasakaalu- ja kuulmiselund.

Inimese kõrv jaotatakse anatoomilisest aspektist järgmiselt:
*väliskõrv,
*keskkõrv,
*sisekõrv.

Väliskõrva ülesanne on helilained kinni püüda. Keskkõrvas muundatakse helirõhu võnkumine mehaaniliseks võnkumiseks. Keskkõrva läbivad mehaanilised võnkumised muudab närviimpulssideks tigu.

## Pilte

Image:Gray904.png|Inimese kõrvalest
Image:Haeckel Chiroptera.jpg|Nahkhiirte kõrvad
Kaku k6rv.JPG|Kaku kõrv


## Vaata ka
*Vibratsioonitundlikkus
*Puutetundlikkus
Ekstrakt

**Ekstrakt** ehk tõmmis on ainete segust ekstraheerimisel väljaeraldatud komponentide lahus. Esmaselt saadud lahust võib kontsentreerida lahusti osalise äraaurustamise või üleajamise teel.

*Farmaatsias on ekstrakt  kontsentreeritud tõmmis taimedroogidest, see on enamasti toimeainete vesilahus või piirituselahus. Ekstraktid kuuluvad keerukate farmatseutiliste preparaatide hulka ja neid valmistatakse vastavates tehastes. 

*Keemias on ekstrakt lahus, mis on saadud vedelast või tahkest looduslikust või sünteetilisest ainesegust teatud komponendi(tide) ekstraheerimisel vee või mingi orgaanilise lahusti abil.

*Kokanduses on ekstrakt toiduaineist pressimise, leotamise või keetmise teel saadud kontsentreeritud vedelik. Näiteks tee-ekstrakt, lihaekstrakt (puljong) jmt.

*Piltlikult tähendab ekstrakt peamist sisu või asja tuuma.
## Vaata ka
*Ekstraktsioon
Tinktuur

**Tinktuur** (ladina keeles *tinctura*) on alkoholtõmmis või eetertõmmis, mis tehakse värsketest või kuivatatud droogidest  ekstraheerimisel, kasutades ekstrahendina etüülalkoholi vesilahust või harvem dietüüleetrit.

Etüülalkoholi sisaldus lahuses on 95, 90, 70, 60, 40, 35 või 20%. Erinevalt ekstrakti valmistamisest lahustit ei aurustata.  

Tinktuur on vedel preparaat.

## Viited
Viraat

**INS Viraat (R22)** (sanskriti विराट) oli india Centaur klassi lennukikandja. See osteti Briti Kuninglikult Mereväelt 1986. aastal ja võeti kasutusele mais 1987. Juulis 2016 tegi laev oma viimase sõidu ja kanti maha 6. märtsil 2017. 2021. aastal alus lammutati.

Enne ümberehitust kandis nime **HMS Hermes**. 1999–2001 tehti laeval kapitaalremont.

Nimi "Viraat" tähendab "hiiglane".

## Laeva üldandmed
Pikkus: 226,5 m

Laius: 48,8 m

Veeväljasurve: 23 900 t

Kiirus: 28 sõlme

## Viited

## Välislingid
*https://www.indiannavy.nic.in/node/1179
*http://www.bharat-rakshak.com/NAVY/Ships/Active/183-INS-Viraat.html
Saint Vincent

**Saint Vincent** on saar Väikestes Antillides, Saint Vincent ja Grenadiinide peasaar. Pindala 346 km2. Saarel elab umbes 110 000 inimest.

Kõrgeim tipp on Soufrière'i vulkaan 1234 m.

Saint Vincenti ROK-i maakood on VIN.
NAe São Paulo

**NAe São Paulo (A-12)** oli Brasiilia Clemenceau klassi lennukikandja ja Brasiilia mereväe lipulaev. See osteti Prantsusmaalt 2000. aastal 12 miljoni USD eest ja võeti kasutusse 2001. Prantsusmaa mereväes 1959–2000 kandis laev nime **Foch (R 99)**. 22. novembril 2018 lahkus lennukikandja teenistusest.  12. märtsil 2021 müüdi see 10 550 000 reaali ehk 1 919 857 USA dollari eest vanarauaks.

Laevale mahtus 40 õhusõidukit, nende seas A-4 Skyhawk lennukid ja mitmesugused helikopterid.

## Laeva üldandmed
Pikkus: 265 m

Laius: 51,2 m

Veeväljasurve: 24 400 t

Kiirus: 32 sõlme

Meeskond: 1300 inimest
Joseph Chatoyer

**Joseph Chatoyer** (surnud 14. märtsil 1795) oli garifuna kariibi pealik, kes juhtis ülestõusu Briti koloniaalvõimude vastu Saint Vincentil. Ta on Saint Vincenti ja Grenadiinide rahvuskangelane.
Tai baat

**Baat** (ka *baht* või *bath*, tai keeles บาท, transkriptsioonis enamasti *baht*) on Tai rahaühik sümboliga ฿.

Baadi ISO 4217 kood on THB.

1 baat jaguneb 100 satangiks.

## Kurss
* 1 baat = 0,027 eurot (20. aprill 2021)
* 1 baat = 0,349277 Eesti krooni (30. aprill 2007)
Silvia Rannamaa

**Silvia Rannamaa** (kuni 1940 **Sylvia Hypponen**;  siis S. Kulgevee 3. märts 1918 Tallinn – 19. aprill 2007 Tallinn) oli eesti kirjanik, kes sai tuntuks noortejutustustega "Kadri" (1959) ja "Kasuema" (1963).

## Elulugu
Ta sündis Tallinnas soomlase ja eestlanna tütrena. Keskhariduse omandas ta Tallinna Tütarlaste Kommertsgümnaasiumis. Aastatel 1943–1944 õppis ta Tartu Ülikooli filosoofiateaduskonnas.

Silvia Rannamaa esimene abikaasa oli Nikolai Kulgevee ja kolmas abikaasa oli Harald Suislepp.

## Looming
Tema silmapaistvaimad teosed on noorsoojutustused "Kadri" (1959) ja "Kasuema" (1963). Neid on tõlgitud vene, läti, leedu, slovaki, tšehhi, armeenia ja gruusia keelde. Jutustuse "Kasuema" ainetel valmis 1985. aastal mängufilm "Naerata ometi".

Hiljem on Silvia Rannamaa avaldanud lüürilise muinasjutukogu "Nösperi Nönni Natuke" (1977) ning lühijuttude kogumikud "Kui lapsed mõtlema hakkavad" (1971) ja "Väikese käpa jälg" (1985). Lisaks on ta kirjutanud ka näidendeid, novelle ja luuletusi; tuntuim luulekogu on 2005. aastal ilmunud "Sinule, ema!".

Tagasivaate oma elule ja ühiskonnale, kus ta elas, tegi Silvia Rannamaa kahes mälestusteraamatus: 1990. aastal ilmunud teoses "Maast madalast" ja 1998. aastal ilmunud raamatus "Ja vaimuvara ka".

## Tunnustus
*2006 – Valgetähe IV klassi teenetemärk

## Välislingid

*Album Academicum Universitatis Tartuensis 1918-1944
*Haudi
Mikojan-Gurevitš MiG-25

**Mikojan-Gurevitš MiG-25** (vene keeles Микоян и Гуревич МиГ-25; NATO koodnimega *Foxbat*) on Nõukogude Liidus Mikojan-Gurevitši konstrueerimisbüroos projekteeritud ühekohaline ülehelikiiruseline hävituslennuk.

1961. aastal hävituslennukit projekteerima asudes lähtuti eesmärgist, et MiG-25-ga oleks võimalik hävitada suurel kõrgusel mitmekordsel ülehelikiirusel lendavaid Ameerika Ühendriikide lennukeid, nagu Convair B-58 ja XB-70 Valkyrie. Lennuki esmalend toimus 1964. aastal. MiG-25 võeti Nõukogude Liidu lennuväes kasutusele 1970. aastal. 

MiG-25 suurim horisontaalkiirus oli optimaalsel 17–22 km kõrgusel, mootorite täisvõimsusel 2,8 Machi (3000 km/h). Laugel laskumisel oleks lennuk arendanud kiirust ka 3 Machi, kuid seda ei võimaldanud kogu kandevkonstruktsiooni ja kütusepaakide ülekuumenemise oht. 

Kiirusel 2,8 Machi kuumenesid lennuki kaks mootorit kuni 1000 C°, vaatamata kandevkonstruktsiooni kaitseks mootoreid katvatele hõbetatud reflektor- ja soojusisolatsiooni paneelidele, võis mootorite täisvõimsusel lennata mitte kauem kui 5 minutit. MiG-25 tavaline optimaalne lennukiirus suurel kõrgusel piirdus 2300–2500 km/h-ga, kuid sellisel kiirusel ei saanud MiG lennata üle 40 minuti.

1970. aastate alguses lendasid Siinai poolsaare kohal (mis toona oli Iisraeli kontrolli all) Egiptuses baseerunud Nõukogude MiG-25d tihti kiirusega üle 2,5 Machi. Märtsis 1971 lendas üks lennuk isegi kiirusega 3,2 Machi. Piloodil õnnestus maanduda, kuid nii kiire lennu tõttu kuumenesid lennuki mootorid üle ja neid polnud enam võimalik parandada.

MiG-25 ületas helikiiruse ainult mootorite järelpõlemisrežiimil.

Pärast seda kui Nõukogude Liidu sõjaväelendur Viktor Belenko põgenes 6. septembril 1976 MiG-25P-ga Hakodatesse Jaapanis, sai maailma avalikkus ülevaate MiG-25 tegelikust lennuvõimekusest, mis oli selle sündmuseni Läänemaailma asjatundjate ringkonnas üle hinnatud.

MiG-25-st on mitmeid modifikatsioone.

## Lennu-tehnilised andmed
***Meeskond:** 1
***Pikkus:** 19,75 m
***Tiivaulatus:** 14,01 m
***Kõrgus:** 6,10 m
***Tühimass:** 20 000&nbsp;kg
***Suurim stardimass:** 36 720&nbsp;kg
***Mootor:** 2 × 101,1&nbsp;kN, Tumanski R-15B-300 järelpõlemisega turboreaktiivmootorid
***Suurim kiirus:** 3000&nbsp;km/h (Mach 2,82) 13 000 m kõrgusel umbes 5 minuti jooksul
***Tegevusraadius:** 1730&nbsp;km
***Lennulagi:** 22 000 – 24 000 m
***Relvastus:** õhk-õhk tüüpi raketid

## Viited

## Välislingid
* MiG-25 Eesti Lennundusmuuseum
Taimõri järv

**Taimõri järv** on järv Venemaal Taimõri poolsaarel. Septembrist juunini on kaetud jääga.

Pindala 4560 km², suuruselt Venemaa neljas järv. Suurim sügavus on 26 m, keskmine sügavus 2,8 m. Vee temperatuur augustis on +8°С, talvel veidi üle 0°С.

Järv on kalarikas.
Oleksandrivsk

**Oleksandrivsk** on linn Ukrainas Luhanski oblastis Luhanski Artemivski rajooni haldusalas.

Linnas elas 2001. aasta seisuga 7045 inimest ja 2011. aasta seisuga 6709 inimest.

Asula geograafilised koordinaadid on . See asub Luhanski linna kõrval.
Armia Krajowa

**Armia Krajowa** (ligikaudne tähendus 'Koduarmee, Kodumaa-armee', 'Sisearmee') oli Poola vastupanuarmee 1942–1945. 

## Võitlejaid
*Tadeusz Bór-Komorowski
*Leopold Okulicki
*Stefan Rowecki (Grot)
*Paul Zenon Wos


Image:Aleksander Krzyzanowski.jpg|mjr/ppłk Aleksander Krzyżanowski "Wilk"
Image:Warsaw Uprising - nordwach.jpg|Batalion Chrobry I
Image:Warsaw Uprising - Insurgents at Kalmer Factory.jpg|Batalion Chrobry II
Image:Warsaw Uprising - Baon Czata by Karpinski.jpg|Batalion Czata 49
Image:Warsaw Uprising by Chrzanowski - Henio Roma - 14828.jpg|Batalion Gustaw
Image:Lokajski - Powstancy w Śródmieściu (1944).jpg|Batalion Kiliński
Image:Warsaw Uprising Batalion Kiliński (1944).jpg|Batalion Kiliński
Image:Warsaw Uprising by Lokajski - Kilinski at PASTa - 3895.jpg|Batalion Kiliński
Image:Warsaw Uprising by Tomaszewski - Warecka 10 - detail.jpg|Batalion Miotła
Image:Warsaw Uprising - Soldiers from Parasol on Warecka Street.jpg|Batalion Parasol
Image:Kedyw W-wa 1944.jpg|Batalion Pięść
Image:Warsaw Uprising - Small PASTa - 4.jpg|Batalion Ruczaj
Image:Warsaw Uprising - Small PASTa - 9.jpg|Batalion Ruczaj
Image:Joachimczyk J powstanie.jpg|Batalion Sokół
Image:Warsaw Uprising by Swiderski - Stolica 189.jpg|Batalion Wigry
Image:Warsaw Uprising by Deczkowki - Wacek Platoon - 15911.jpg|Batalion Zośka
Image:Warsaw Uprising - Mailbox at PKO.jpg|Szare Szeregi: Tadeusz Jarosz "Topaz", Andrzej Heppen "Stasiek"
Image:Warsaw Uprising by Tomaszewski - Solec 1.jpg|Szare Szeregi
Image:Home Army Members 11 Nov. 2008 Sanok.JPG|Armia Krajowa November 11, 2008


## Välislingid
*Armia Krajowa
*Armia Krajowa
*Die "Stunde W"
*Home Army
*POLAND: HERE IS THE RECORD
*Polish resistance
*Warsaw Uprising 1944
*World War II - Poland
*Warsaw Uprising Museum
Dalsland

**Dalsland** on ajalooline maakond (rootsi keeles *landskap*) Rootsi edelaosas Götalandil.

See jaguneb halduslikult Västra Götalandi lääni ja Värmlandi lääni vahel.

## Viited
Aleksandrovsk

**Aleksandrovsk** on mitme asula nimi:
***[[Aleksandrovsk (Permi krai)]]**, linn Venemaal Permi oblastis
***[[Aleksandrovsk (Irkutski oblast)]]**, küla Venemaal Irkutski oblastis
***[[Aleksandrovsk (Murmanski oblast)]]**, suletud haldusüksus Venemaal Murmanski oblastis
***[[Aleksandrovsk-Sahhalinski]]** linna endine nimi
***[[Zaporižžja]]** linna endine venepärane nimi
***[[Oleksandrivsk]]i** linna venepärane nimi
***[[Belogorsk]]i** linna endine nimi Venemaal Amuuri oblastis